เงินไหลเข้าไทยลงทุนพันธบัตร ปีนี้เป็นบวกแน่
ธปท.การันตีเงินทุนไหลเข้าปีนี้เป็นบวกแน่
4 ก.ค. 2555

ธปท.การันตีเงินทุนไหลเข้าปีนี้เป็นบวกแน่
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ประเทศไทยยังมีศักยภาพในการเติบโตของเศรษฐกิจที่ดี ดังนั้นเงินทุนต่างชาติยังเป็นการไหลเข้าสุทธิ แต่ในระยะหลังๆ ตลาดทุนโลกมีความอ่อนไหวมากและสับสนกับข่าวแรงๆ จึงให้เงินทุนในภูมิภาครวมทั้งไทยมีความผันผวนรุนแรงบ้าง ธปท.จำเป็นต้องติดตามอย่างใกล้ชิด ขณะที่ผู้เกี่ยวข้องกับอัตราแลกเปลี่ยนก็ต้องปิดสถานะความเสี่ยงให้ดี
นายประสาร ยังกล่าวอีกว่า ขณะนี้นักลงทุนต่างชาติยังเข้ามาลงทุนในตลาดพันธบัตรไทย โดยในช่วง 3 เดือนแรกของเดือน มิ.ย. 2555 เป็นการลงทุนสุทธิ แม้ในช่วงดังกล่าวดัชนีตลาดหุ้นจะปรับตัวลดลงไปมาก ส่วนการขายพันธบัตรและนำเงินออกไปในช่วงเดือน พ.ค.นั้น คงเป็นเพราะต้องการสภาพคล่อง จึงมีการขายสินทรัพย์แล้วนำออกไปบ้าง แต่สัดส่วนการถือครองพันธบัตรของต่างชาติยังอยู่ที่ 8-9% ถือว่าสูง เมื่อเทียบกับก่อนหน้านี้ที่อยู่ในระดับ 4-5% ดูโดยรวมปีนี้คาดว่าเงินทุนเคลื่อนย้ายสุทธิของไทยจะเป็นบวก
สำหรับกรณีที่กระทรวงการคลังขยายเวลาการคุ้มครองเงินฝากที่วงเงิน 50 ล้านบาทนั้น นายประสาร กล่าวว่า คงไม่ได้ทำให้เงินต่างประเทศไหลเข้ามาฝากในไทยเพิ่มขึ้นมาก เพราะปกติการฝากเงินเป็นไปตามความสะดวกของผู้ฝากมากกว่า และอัตราผลตอบแทนระหว่างธนาคารไทยและต่างประเทศไม่ได้แตกต่างกันมากนัก